
I. INTRODUCERE

   

Statul a fost şi va rămâne mult timp cel mai important subiect de drept, atât din punct de vedere al dreptului intern, cât şi al celui internaţional, atât pentru dreptul public, cât şi pentru dreptul privat.

Statul reuneşte trei elemente: poporul, teritoriul şi puterea de stat. În cadrul celui de-al treilea element, cea mai importantă trăsătură este suveranitatea. 

Suveranitatea poate fi definită ca o trăsătură esenţială a puterii de stat, care este supremă în raport cu alte puteri. Suveranitatea are două dimensiuni, una internă şi alta externă, sau suveranitate în stat şi suveranitate de stat. Aspectul intern al suveranităţii se manifestă în raport cu puterile nestatale, care există în cadrul unui stat şi care nu pot exista şi nu se pot manifesta decât dacă sunt recunoscute de puterea de stat. Aspectul internaţional semnifică absenţa subordonării faţă de state, organizaţii şi alte subiecte ale dreptului internaţional public

Pe scena internaţională statele sunt suverane. Suveranitatea nu poate fi absolută, ci fiecare stat trebuie să respecte suveranitatea celorlalte state, precum şi normele dreptului internaţional public. 

Continentul european a cunoscut în ultima perioadă o serie de transformări, care au adus în centrul atenţiei unificări, reunificări, descentralizări sau, în unele cazuri, dezintegrări. Procesul de integrare, construcţia Europei combină extinderea teritorială cu extinderea competenţelor diferitelor nivele. Acest lucru înseamnă transferarea puterilor de la centru către periferie, de la autoritatea centrală către autorităţile locale. Belgia este unul dintre statele care şi-a schimbat forma tradiţională din stat unitar într-un stat regional, iar în cazul Spaniei comunităţile autonome au o serie de atribuţii bine determinate. În Italia dezbaterile privind federalismul s-au încheiat cu un referendum în noiembrie 2001, care a avut drept rezultat o majoritate în ce priveşte transformarea statului în stat federal. 

Tendinţa de a transfera competenţe de la centru către nivelul local se întâlneşte şi la nivel internaţional şi supranaţional. Astfel, prin Tratatul de la Maastricht a fost creat Comitetul Regiunilor, iar Conferinţa privind puterile locale şi regionale a fost transformată în Congresul puterilor locale şi regionale. Carta Europeană a Autonomiei Regionale subliniază importanţa transferului de competenţă de la stat la colectivităţi. 

Din mai multe motive, se poate socoti că acest Comitet al Regiunilor urmează modelul unei adevărate Europe a regiunilor. Tratatul prevede ca acest Comitet să fie consultat într-o serie de chestiuni care nu se limitează la aşa-numita politică regională, ci include probleme care ţin, în mod obişnuit, de competenţa autorităţii regionale, precum cultura, sănătatea publică, educaţia şi proiectele pentru tineret.

Comitetul Regiunilor este definit ca fiind un mijloc de reprezentare a guvernelor naţionale în politicile europene, care se suprapun adesea cu domenii ce aparţin nivelelor subnaţionale de guvernare. 

Astfel, dacă urmează să ia fiinţă o adevărată Europă a regiunilor, primul pas ar fi o reformă a structurii Comitetului Regiunilor, astfel încât să se acorde reprezentare fiecărei comunităţi autonome înfiinţate în Uniune, pentru a le permite să-şi facă auzite vocile ori de câte ori sunt împlicate interesele lor. 

Această reformă nu presupune transformarea Comitetului Regiunilor într-o a treia Cameră în procedura legislativă comunitară. În Tratatul de la Maastricht a fost inclusă şi o prevedere referitoare la principiul subsidiarităţii, care se referă clar la relaţiile dintre Comunitate şi statele membre. 

Această evoluţie - transferul competenţelor - este dată de conceptul apărut în secolul XIX, şi anume principiul subsidiarităţii, care s-a reafirmat în ultimii ani. Conform Cartei europene, autonomia locală trebuie să fie recunoscută în legislaţia internă şi, pe cât posibil, în Constituţie. Prin autonomie se înţelege dreptul şi capacitatea efective ale colectivităţilor locale de a rezolva şi de a răspunde de o parte importantă a treburilor publice. 

 

   

II. Statul unitar, satul federal 

şi uniunea de state

 

  

În dreptul public operează trei noţiuni : statul unitar, statul federal, uniunea de state. 

În cazul statului unitar sau simplu, competenţele statale nu sunt divizate, ci există un singur centru de putere, de impulsionare politică şi guvernamentală, puterea fiind reprezentată de un titular unic, o comandă unică. Există asupra populaţiei şi teritoriului o singură organizare politică şi juridică, un singur aparat de stat, care dispune de plenitudinea suveranităţii, fără nici un partaj.

În doctrină se arată că statul unitar este unul în structura sa – organizarea politică este unică pentru că nu comportă decât un aparat guvernamental, el fiind complet prin el însuşi, satisfăcând toate funcţiile statale şi existând o singură ordine constituţională – şi este unul în elementul său uman – organizarea politică se adresează unei colectivităţi unificate, luate global, fără a se ţine cont de diversităţile individuale, deciziile guvernanţilor obligând de aceiaşi manieră pe toţi cei guvernaţi, puterea fiind omogenă.

Statul unitar se caracterizează prin existenţa unei singure formaţiuni statale, o singură ordine constituţională şi o singură legislaţie, un singur aparat de stat, deci un singur sistem de organe centrale ale celor trei puteri în stat, o singură cetăţenie, o singură calitate de subiect de drept internaţional.

Statul unitar este un stat centralizat din punt de vedere politic guvernanţii lui fiind singurii în contact direct, politic şi juridic, atât cu subiectele de drept internaţional, cât şi cu cetăţenii şi colectivităţile locale.

O problemă care a stârnit vii controverse este aceea a raportului dintre caracterul statului unitar şi principiul descentralizării. Descentralizarea în sensul creşterii autonomiei locale, a sporirii competenţelor de decizie a organelor locale, nu este incompatibilă cu statul unitar. Aceasta nu pune în discuţie unitatea statului, teritoriul, graniţele sale, ci trebuie privită ca un fapt de dezvoltare şi adâncire a democraţiei politice. 

Existenţa unor colectivităţi teritoriile locale în cadrul sistemului de descentralizare administrativă nu aduce atingere caracterului unitar al statului deci centralizării sale politice, întrucât acestea sunt instituite de stat, prin lege, care le fixează şi limitele competenţelor iar normele juridice pe care acestea sunt împuternicite să le emită nu sunt decât concretizarea normelor internaţionale. 

Unităţile administrativ-teritoriale ale statului unitar nu dispun nici de organe legislative, nici de jurisdicţii proprii, nici de organe guvernamentale, ci doar de autorităţi administrative, elementul unitar rămânând preponderent, cel de descentralizare fiind exclusiv administrativ.

Cel de-al doilea tip de stat, din punct de vedere al structurii, este statul compus sau federal, între cele două categorii, existând diferenţe politice, juridice, istorice şi psihologice. 

Statul federal formează o uniune de drept constituţional, el este un stat descentralizat politic, rezultat din suprapunerea a două tipuri de state, statul federal şi statele federate, acestea din urmă renunţând la utilizarea exclusivă a suveranităţii lor. Există, ca o consecinţă logică, două ordini constituţionale - ordinea majoră a federaţiei şi cele minore ale statelor componente, federaţia fiind o uniune de tip constituţional, deci având la bază un act de drept intern, constituţia federală.

Statul federativ se caracterizează prin următoarele trăsături:

· Ordinea constituţională comună;

· Funcţiile statului sunt împărţite între statul federal şi statele membre. Se întâlnesc în paralel organe ale puterii şi ordinii de drept federale şi cele ale statelor membre;

· Satul federal este responsabil cu rezolvarea problemelor comune, el fiind recunoscut în relaţiile internaţionale;

· Statele membre îşi păstrează o autonomie relativă. Au o legislaţie proprie, instituţii proprii de aplicare a acesteia fără a se substitui celor ale statului federal. Sub rezerva respectării Constituţiei federale, fiecare stat are o ordine constituţională proprie, consacrată în constituţia sa.

Colectivităţile federate sunt veritabile state şi dispun de atribute de suveranitate, chiar dacă aceasta nu este deplină şi întreagă.

Federalismul urmăreşte să îmbine colectivităţi politice apropiate, respectând însă particularităţile fiecăreia. Se apreciază că el combină în mod armonios unitatea şi diversitatea ordinii politice şi juridice. Statul federal înglobează unităţi federate, dar nu le absoarbe, realizând o sinteză între solidaritate şi autonomie.

Spre deosebire de statul unitar, statul federal se caracterizează prin existenţa a două tipuri de: organizări statale, ordini constituţionale şi legislaţii, sisteme de organe ale celor trei puteri. 

Sub primul aspect, unitatea statului federal se poate defini pe două planuri, din punct de vedere al dreptului internaţional şi din punctul de vedere al dreptului constituţional.

Statul federal este unic sub aspectul dreptului internaţional, problema organizării federale fiind o chestiune de drept intern. Statul federal apare ca subiect singular de drept internaţional public, în sensul că doar statul, nu entităţile componente, are capacitate internaţională. Excepţiile de la această regulă decurg din dreptul intern federal, iar nu din dreptul internaţional, şi au în vedere o capacitate internaţională minoră, limitată. De asemenea, în plan internaţional, există unitate de cetăţenie cea federală, fiind fără importanţă existenţa diversităţii de naţionalităţi din statele federale, neexistând situaţie de dublă cetăţenie. Statul federal se caracterizează şi prin unitate de teritoriu, teritoriu federal fiind format din ansamblul teritoriilor statelor componente, putând îngloba şi teritorii supuse exclusiv jurisdicţiei federale.

Statul federal este o unitate politică şi în termenii dreptului constituţional, el având o ordine constituţională proprie, o constituţie proprie, organe constituţionale ale celor trei puteri proprii, inclusiv un organ chemat să asigure supremaţia constituţiei federale şi să tranşeze litigiile dintre federaţie şi componente sau dintre statele federate între ele.

Pluralitatea de state componente reprezintă un al doilea element al statului federal, elementele componente ale federaţiei reprezentând ele însele entităţi politice complete.

Autonomia constituţională a statelor federate este un al treilea element, care se justifică din punct de vedere istoric, prin modul de apariţie a federaţiei, din unirea unor state confederate sau complet separate. Chiar şi atunci când federaţia rezultă nu din agregare ci din segregare există o anumită coeziune a entităţilor federate. 

Statele federale au o ordine constituţională proprie, un sistem propriu de organe ale celor trei puteri, o legislaţie proprie. Existenţa limitelor şi competenţelor statelor federate sunt garantate constituţional în mod rigid, neputând fi suprimate sau reduse decât prin revizuire constituţională, ceea ce presupune acordul sau măcar participarea statului federat interesat, căci voinţa federală se formează şi prin voinţa statelor federate.

Un alt element demn de reţinut al federalismului este acela al suprapunerii parţiale a ordinilor constituţionale ale federaţiei şi ale statelor federate, între cele două existând relaţii de colaborare. Statele federale participă la formarea voinţei constituţionale politice şi legislative a statului federal.

Au fost identificate trei principii ale statului federal: principiul de suprapoziţie, federaţia este un super-stat, principiul de autonomie, există un partaj constituţional de competenţe între federaţie şi componentele sale şi principiul de participare, conform căruia entităţile concură la formarea voinţei federale.

Federalismul poate fi un federalism de agregare sau de integrare şi un federalism de segregare sau de disociere. Conform logicii federaţiei, partajul competenţelor între federaţie şi statele federate se face în favoarea ultimelor. Competenţa de drept comun aparţine statelor federate, federaţia nedispunând decât de o competenţă acordată expres, prin constituţie, de statele federate, expresie a competenţelor la care au renunţat.

Ca orice construcţie politică şi statul federat este la intersecţia a două tendinţe divergente, accentuate de caracterul său compus: tendinţa de centralizare şi tendinţa de descentralizare, altfel spus modelul satului unitar şi modelul confederaţiei sau chiar al statelor complet separate. 

Sistemele federate sunt supuse unei puternice presiuni centralizatoare datorată noilor realităţi şi cerinţe politice economice, sociale, culturale şi financiare. Întărirea federaţiei este şi rezultatul apariţiei unor noi domenii, precum şi al creşterii importanţei relaţiilor internaţionale, care sunt în competenţa sa.

Federaţia îşi rezervă pentru reglementare materiile cele mai importante şi care de regulă ţin de esenţa statului în toate timpurile, în timp ce componentele sale au în sfera de competenţă domenii care nu relevă direct suveranitatea.

Din punctul de vedere al participării la relaţiile internaţionale aşa cum am arătat deja, plenitudinea de competenţă în plan internaţional o are statul federal, relaţiile internaţionale fiind deja asigurate de o manieră exclusivă, lui aparţinându-i suveranitatea externă. Teoretic, statul federal este singurul subiect de drept internaţional. Există însă situaţii în care şi statele federate participă la relaţiile internaţionale, deci în calitate de subiecte de drept internaţional. Această poziţie rezultă însă nu din dreptul internaţional, nu din natura lor de state federate, ci din dreptul federal intern, din constituţia federală, care le poate recunoaşte sau nu o asemenea capacitate, reminiscenţă a structurii confederale.

Capacitatea internaţională a statelor federate este minoră; ele nu pot fi actori pe scena internaţională decât în domeniile expres şi limitativ stabilite de federaţie şi, în plus, numai în măsura în care celelalte state acceptă. Ca regulă, este vorba de încheierea anumitor tipuri de tratate internaţionale, dar există şi cazuri de participare la organizaţiile internaţionale şi de relaţii diplomatice.

Exemple tipice de federalism european sunt Elveţia, Germania, Austria, Belgia, Iugoslavia, Federaţia Rusă, precum şi cazul particular al Bosniei. 

Este evident de remarcat că unele state federale s-au format ca atare din confederaţii (Germania, Elveţia), altele din state unitare, trecând prin forma statului regional Belgia, iar altele prin dezmembrarea unor state federale socialiste, specificitatea lor fiind dată de aceea că, deşi anterior, din punct de vedere formal, era vorba tot de o federaţie, în regimul comunist şi dominaţia partidului unic erau în evidentă relaţie antagonică cu legea federală. Amintim şi cazul fostei republici Cehoslovacia, care, prin fenomenul de segregare totală, s-au creat două state unitare, complet separate.

Trebuie subliniat faptul că opţiunea între sistemul federal şi sistemul unitar este în primul rând una politică, ţinând şi de tradiţii, mentalităţi, cultură. Alături de separaţia puterilor, distribuţia teritorială a puterii asigură un sistem de echilibrare şi contrapuneri. Această a doua dimensiune este ignorată, prin tradiţie de state centralizate, precum Franţa. 

Y. Meny, în "Politique comparée", spunea că o tradiţie istorică şi o prejudecată clasică au obişnuit spiritul francez să vadă în statul unitar expresia perfectă dacă nu chiar exclusivă, a societăţii politice. În Germania sistemul federal ţine de tradiţie, de preocuparea de după al doilea război mondial de a preveni dictatura, federalismul fiind privit ca un element de libertate.

În România, tradiţia de respingere a federalismului este justificată istoric, prin acţiunea de făurire şi apoi de consolidare a statului naţional unitar.

Din punct de vedere politic şi juridic federalismul este plasat între autonomia locală şi confederalism. 

Federalismul şi regionalismul desemnează realităţi politice diferite. Statul federal derivă dintr-o uniune de state, fiecare dintre aceste state constituind o entitate politică, care nu este în mod necesar omogenă, aşa cum ne arată exemplul Prusiei din Imperiul German şi din timpul Republicii de la Weimar

Federalismul şi regionalizarea sunt două tipuri de organizare instituţională, care pot intra în combinaţii diferite, în funcţie de tradiţia şi condiţiile particulare din fiecare ţară.

Regionalismul se diferenţiază net de federalism. Întâi de toate, regionalismul are un caracter asimetric, întrucât el rezultă din recunoaşterea anumitor particularităţi, în timp ce în statul federal, supuşii federaţiei sunt egali. Exemplele date arată că, acolo unde regionalizarea politică întâlneşte federalismul, apar dificultăţi, iar soluţiile nu pot fi decât hibride.

Regionalismul defineşte, de obicei, o situaţie geografică, lingvistică, administrativă sau spirituală. De cele mai multe ori, atunci când s-a vorbit de regionalism s-a făcut ca urmare a unei crize politice, iar adepţii regionalismului au profitat de aceasta pentru a demonstra ineficienţa structurilor politico-administrative în a oferi soluţii eficiente cererilor unor forţe sociale de a participa la guvernare, ca şi lipsa voinţei politice a autorităţilor centrale de a răspunde necesităţii de redistribuire a puterii în favoarea unităţilor administrativ teritoriale. 

Trei modele de regionalism au afectat ţările Europei: regionalism cultural, regionalism politico-administrativ şi regionalism economic.

 

 

 

· Regionalismul cultural

 

 

Poate fi definit astfel deoarece se întemeiază pe identităţi regionale distincte deja existente şi ia în considerare factori culturali, de obicei proveniţi dintr-o istorie politică, tradiţii locale, din diferenţe etnice reflectate în dialecte sau credinţe diferite. Un factor extrem de important îl reprezintă existenţa minorităţilor de diferite naţionalităţi. 

Caracterul lor distinct este afirmat de obicei pe baza lingvisticii, dar el implică în mod evident şi alte aspecte culturale din cele menţionate anterior. Nevoia de a proteja aceste minorităţi etnice şi de a le ajuta să-şi dezvolte propria cultură a dus uneori la crearea ţărilor multilingve.

Acest tip de regionalism se bazează, de obicei, pe cultură şi poate fi omologul procesului de formare a statelor. În realitate, el constituie dovada existenţei unei expresii diferite a aceluiaşi sentiment de apartenenţă, care a dus la unitatea naţională; aşa se explică şi paralela dintre conceptele de autonomie şi independenţă. 

Ambele reprezintă poziţia unei comunităţi care are dreptul de a trata independent sau autonom anumite chestiuni şi, deopotrivă, fără amestec extern.

 

 

· Regionalismul politico-administrativ

 

 

Acest tip de regionalism poate fi deosebit de regionalismul cultural, el având drept rezultat înfiinţarea unei regiuni chiar şi în ţări fără minorităţi etnice şi în zone a căror populaţie este pe deplin integrată în comunitatea naţională. 

O trăsătură comună a acestor două modele este necesitatea existenţei unor instituţii politice (parlamente şi autorităţi executive locale) care să fie direct responsabile faţă de comunitatea locală. 

Obiectivul politic al acestui proces constă în remedierea parţială a neajunsurilor inerente sistemului de reprezentare indirectă pe care se bazează, în general, toate democraţiile moderne, fiind evident că relevanţa sa este cu mult mai pronunţată în ţările cu teritorii întinse. 

Corespunzător, e mai uşor de înţeles de ce majoritatea membrilor mari ai Uniunii - Franţa, Spania, Italia - au urmat calea reformelor regionale; în acelaşi fel, este mai uşor de înţeles de ce Consiliul Europei şi Uniunea Europeană au sprijinit procesele de regionalizare în curs de desfăşurare. 

 

 

 

 

 

· Regionalismul economic şi problema delimitării regiunilor administrative

 

Acest model a câştigat importanţă ca urmare a consolidării statului bunăstării în Europa postbelică şi a noului rol câştigat astfel de sectorul "administraţiei publice", ca furnizor major de servicii.

Acest model are ca obiectiv eficienţa administraţiei publice din punctul de vedere al cetăţeanului, realizarea unei democraţii mai profunde reprezentând scopul său principal.

Modelul economic duce la ideea unui federalism fiscal. Autorităţile regionale şi locale trebuie să deţină efectiv competenţa de a hotărî taxele şi cheltuielile locale pentru a permite comunităţilor locale să suporte doar costurile serviciilor de care beneficiază. 

Aceasta înseamnă că pentru a face posibil controlul cetăţenilor, toate cheltuielile locale trebuie hotărâte de organismele politice locale şi finanţate prin taxe locale.

Confederaţia este un subiect de drept internaţional. Ea este fondată, spre deosebire de federaţie, pe un tratat internaţional, iar relaţiile dintre statele confederate sunt relaţii diplomatice. Statele cedează confederaţiei anumite competenţe limitate, în special în domeniul relaţiilor externe dar nu există transfer de suveranitate.

Confederaţia are următoarele caracteristici:

· Statele asociate sunt independente, suverane atât în plan intern cât şi internaţional

· Confederaţia este rezultatul voinţei statelor membre, creaţia unui act juridic de drept internaţional

· Pot exista mai multe organisme comune dar autoritate limitată.

Din punct de vedere istoric, unele confederaţii au evoluat spre state federale SUA, Elveţia şi Germania.

 

 

 

 

 

 

III. State federale. state regionale

 

 

 

În statul regional, ca şi în cel federal, regionalismul reflectă caracterul slab al integrării naţionale, iar regionalizarea politică poate duce la federalism.

Constatăm că avem de-a face cu noţiuni distincte în ce priveşte regiunile, precum: gewesten şi gemeenschappen în Belgia, amter în Danemarca, Länder în Germania, régions şi départements în Franţa, provincien în Olanda, distritos în Portugalia, communidades autonomas în Spania, nomoi în Grecia. 

Statele federale - Germania, Austria, Belgia şi Elveţia - sunt alcătuite din regiuni inseparabil legate de structura statală.

Statele regionalizate ca Spania şi Italia, deşi nu se bazează pe un model federal, au şi ele regiuni bine definite. 

Există tendinţa de a opune statul federal statului naţiune, acesta din urmă fiind asimilat statului unitar.

Federalismul ar fi, astfel, un mijloc de recunoaştere a particularităţilor regionale, fie că sunt de natură culturală, lingvistică sau de altă factură, întrucât le acordă o largă autonomie politică.

State federale sunt cele care au fost constituite prin asociere de state sau colectivităţi deja existente. În general crearea lor se leagă de factorul istoric.

Elveţia este o confederaţie foarte veche cu legături dezvoltate de-a lungul anilor între asociaţiile urbane şi rurale şi transformată în stat federal. Confederaţia de state se baza pe un Pact Federal din 1815, care în 1848 a fost transformat, iar statul a devenit unul federal.

Germania – federalismul german a fost testat de-a lungul anilor, Germania nefiind stat unitar decât în perioada naţional socialistă 1933- 1945. După 1945, poziţia landurilor a fost reconsiderată în cadrul statului, iar un Consiliu parlamentar, format din delegaţi ai landurilor, a adoptat Legea fundamentală. "Landul" este considerat ca fiind entitatea regională.

Kreise (arondismentele) şi Gemeinden (comunele) dispun de numeroase puteri, care nu le aparţin decât lor şi care sunt consacrate prin textele constituţionale ale Landurilor, sub controlul Curţii Constituţionale Federale. Comunele pot să intervină în momentul elaborării textelor susceptibile de a schimba statutul, în special în materie financiară.

Austria – după destrămarea Imperiului austro-ungar, şapte entităţi regionale au fost reunite sub forma unui stat federal, deci se poate spune că Austria este un stat federal cu bază istorică.

Belgia a fost iniţial un stat cu formă unitară, între 1970-1993, dar treptat s-a transformat în stat federal ce cuprinde comunităţi şi regiuni.

Spania, prin Constituţia din 1978, recunoaşte cererea de autonomie a regiunilor. Puţin câte puţin această solicitare a devenit generală, iar acum nu există nici o parte din teritoriu fără autonomie politică.

În Spania există două regimuri juridice aplicabile: autonomia comunală şi comunităţile autonome. Art. 113 din Constituţie recunoaşte provinciile limitrofe, având caracteristici istorice, culturale şi economice comune, teritoriilor şi provinciilor posibilitatea de a se guverna prin instituirea de comunităţi autonome.

Italia – Constituţia italiană din 1947 a prevăzut divizarea teritoriului în regiuni. Astfel Constituţia, după ce consfinţeşte organizarea statului în provincii, regiuni şi comune, recunoaşte calitatea regiunilor de organisme autonome, ce dispun de puteri particulare şi funcţii proprii. 

Crearea statului de factură regională s-a făcut progresiv şi a fost condiţionată de adoptarea legilor electorale regionale, resurselor financiare ale regiunilor şi de transferul anumitor atribuţii administrative către regiunile care aveau un statut special – cinci regiuni care prezentau aspecte etnice, lingvistice sau culturale particulare. Adunarea Constituantă care a adoptat Constituţia a refuzat sistemul federal, motivul fiind acela că implica partajarea suveranităţii între statul central şi entităţile teritoriale. 

Textele constituţionale ale statelor federale sau regionale enumeră regiunile, cu excepţia Constituţiei Spaniei. Atribuţiile autorităţilor autonome, ce dispun de propriile lor statute sunt departajate şi prin stabilirea competenţei exclusive a statului în următoarele domenii:

· Reglementarea condiţiilor fundamentale ce garantează egalitatea tuturor spaniolilor în exercitarea drepturilor lor constituţionale

· Recunoaşterea naţionalităţilor, imigraţiei şi emigraţiei, statutului străinilor şi a dreptului de azil, ca domenii ce aparţin în exclusivitate statului

· Relaţiile internaţionale, apărarea sunt de asemenea rezervate competenţei de reglementare etatică.

Principalele atribuţii ale comunităţilor autonome se referă la:

· Organizarea instituţiilor de guvernământ autohtone

· Modificarea limitelor comunelor

· Amenajarea teritoriului

· Asistenţa socială.

Sunt enumerate şi atribuţiile care le revin regiunilor, precum şi organizarea lor. În Belgia, Constituţia recunoaşte expres existenţa a trei comunităţi: franceză, flamandă şi germană şi trei regiuni: wallonă, flamandă şi regiunea Bruxelles.

În Italia, Constituţia enumeră toate regiunile. Ea prevede cele cinci regiuni cu statut special, termenii în care se manifestă acest statut.

În Legea Fundamentală a Germaniei, landurile sunt enumerate în Preambul. 

Organizarea administrativă a Republicii federale comportă 5 nivele:

· primul nivel - federaţia; 

· al doilea nivel - Landurile (16); 

· al treilea nivel - circumscripţiile administrative (32); 

· al patrulea nivel - districtele + 117 oraşe (426); 

· al cincilea nivel - colectivităţile locale (16.068).

Constituţia Spaniei este specială: deşi recunoaşte dreptul de autonomie, nu prevede existenţa comunităţilor.

Existenţa unei structuri federale nu implică egalitatea entităţilor teritoriale. Mai mult decât atât, există mari diferenţe între acestea, care se referă la competenţa şi la participarea lor la procesul decizional al statului central.

Egalitatea în sistemul elveţian este simetrică. În materia competenţelor este totală, dar cunoaşte o excepţie, din cauza raţiunilor istorice, în materia participării la procesul decizional.

Elveţia este astăzi mai mult o federaţie decât un stat unitar. Cantoanele deţin toate drepturile guvernamentale care nu sunt stipulate prin Constituţie ca fiind de competenţa guvernului federal, iar cantonul rămâne baza organizării partidelor politice. 

Cantoanele îşi asumă întreaga responsabilitate în ceea ce priveşte probleme cum ar fi lucrările publice, educaţie, sănătate, salubritate, menţinerea ordinii publice şi respectarea legilor, executarea şi administrarea legilor federale.

În competenţa exclusivă a cantoanelor putem enumera: învăţământul, sănătatea şi asistenţa socială, aparatul poliţienesc local, legile privind criminalitatea, protecţia şi exploatarea resurselor naturale şi în general tot ce se referă la problemele culturale şi sociale, inclusiv reglementarea statutului social şi personal.

Federalismul german şi cel austriac sunt simetrice în materia repartiţiei competenţelor, care sunt egale, iar în ceea ce priveşte participarea landurilor în Bundesrat-ul german sau austriac, variază în funcţie de populaţie, reprezentanţii fiind aleşi proporţional cu aceasta.

Kreise şi Gemeiden dispun de o serie de puteri exclusive şi îndeplinesc pe lângă acestea anumite funcţii delegate de stat. Comunele se bucură de deplinătatea competenţelor; ele se pot ocupa de toate problemele colectivităţii locale atunci când legea nu limitează autonomia locală în anumite domenii. 

Constituţia nu atribuie o competenţă la fel de generală Kreis-ului, ale cărui sarcini trebuie mai întâi definite de legiuitor (în principiu, legiuitorul Landului).

Este important să se facă distincţia între serviciile obligatorii şi cele neobligatorii. Toate activităţile trebuie să asigure serviciile obligatorii şi să se bucure de o independenţă considerabilă în ceea ce priveşte modul de a o face. Ele sunt libere în ceea ce priveşte executarea sarcinilor.

În Germania se aplică principiul autonomiei locale şi cel al autonomiei de organizare, garantate prin Constituţia federală şi cea a statelor federale.

În ceea ce priveşte Belgia, Italia şi Spania problema simetriei se pune doar în cazul repartizării competenţelor. Participarea entităţilor la procesul decizional al statului central este limitată. 

În Belgia cele trei comunităţi şi regiunile participă teoretic în proporţie egală. Există totuşi diferenţe: comunitatea germană nu poate avea competenţe în materia angajării. Regimul belgian prezintă asimetrii şi în ceea ce priveşte auto-organizarea entităţilor, comunitatea germană şi regiunea Bruxelles sunt dependente de competenţele de auto-organizare ale entităţilor recunoscute de comunitatea flamandă. 

Regimul italian este caracterizat prin co-existenţa regiunilor cu statut special şi a celor obişnuite. Regiunile cu statut special sunt avantajate în raport cu regiunile obişnuite, dar şi între regiunile cu statut special există diferenţe. Sistemul regional italian a fost construit în funcţie de regiunile istorice.

Cea mai evidentă asimetrie este constată în Spania. Constituţia nu este cea care determină competenţele comunităţilor autonome, instituţiile şi competenţele fiind stabilite de fiecare comunitate individual, prin elaborarea şi adoptarea unei legi. 

Modificarea denumirii entităţii – fuziune sau sciziune – nu este reglementată de constituţii. În general modificările pot interveni în urma unei proceduri care implică sau nu statul central. Face excepţie Belgia, unde modificările regiunilor lingvistice se face prin legi speciale, care necesită majoritatea de două treimi din membrii prezenţi ai celor două camere şi majoritatea fiecărui grup lingvistic. 

În Italia o fuziune sau o sciziune propusă de adunările municipale reprezentând o treime din populaţie, trebuie aprobată prin referendum regional. 

În Germania reorganizarea teritorială este posibilă doar prin lege federală, numai după ce landul implicat şi-a dat acordul, iar modificările sunt posibile numai dacă sunt de ordin cultural, economic sau lingvistic. Legea Fundamentală exprimă în această privinţă principiul potrivit căruia o nouă delimitare a teritoriului federal poate fi făcută pentru a se asigura faptul că statele, prin mărimea şi capacitatea lor, îşi pot îndeplini funcţiile eficient. De asemenea trebuie acordată atenţie legăturilor regionale, istorice şi culturale, eficienţei economice şi cerinţelor politicii şi planificării regionale. 

Spania nu exclude în mod evident din Constituţie modificările teritoriale, dar se limitează la a stabili modalităţile procedurale ale unei eventuale fuziuni între Ţara Bascilor şi Navare. 

În materia repartizării competenţelor reprezentative, pot fi luate drept model trei cazuri: Belgia, Italia şi Spania. În funcţie de această repartizare a competenţelor poate fi determinată esenţa federalismului şi a regionalismului.

Reglementările conţin lista competenţelor federale şi a entităţilor teritoriale. Sistemul belgian este original, iar în Italia şi Spania statul central dispune de o serie de competenţe; în ceea ce priveşte competenţele regiunilor ordinare, ca şi cele ce revin regiunilor cu caracter special, ele figurează în legi constituţionale ce au acest obiect.

În Spania, Constituţia stabileşte un sistem complex de repartizare a acestor competenţe. Există competenţe exclusive ale statului central şi competenţe care se referă în mod special la comunităţile autonome. Exercitarea competenţelor se va face în limitele legii, delegarea competenţelor de la centru către comunităţi, de asemenea. 

Regiunile autonome pot încheia acorduri între ele, pe care le prezintă spre aprobare Cortes-ului sau, dacă acordul depăşeşte problemele care se află sub jurisdicţia exclusivă a regiunii autonome, trebuie să fie mai întâi aprobate de Cortes. 

Regiunile pot cere guvernului central aprobarea de a încheia tratate internaţionale în domeniul relaţiilor culturale. 

Constituţia acordă autonomie financiară regiunilor autonome, în conformitate cu principiile de coordonare a vistieriei statului şi de solidaritate între toţi spaniolii.

Venitul regiunilor autonome rezultă din: colectarea taxelor naţionale delegate în întregime sau parţial regiunii autonome, taxe locale, alocarea de taxe naţionale non-transferabile şi donaţii dintr-un fond de compensaţie inter-teritorial.

Competenţele au fost clasificate în funcţie de tipul şi substanţa federalismului sau regionalismului. În statele federale, competenţele sunt repartizate în baza prevederilor constituţionale.

Comisia de la Veneţia a solicitat statelor cu structuri federale sau regionale din Europa să-şi prezinte punctul de vedere cu privire la repartizarea competenţelor.

În urma răspunsurilor la chestionarele pe care Comisia de la Veneţia le-a trimis statelor au fost identificate următoarele tipuri de competenţe: competenţe exclusive, competenţe concurente, competenţe în adoptarea legilor-cadru, competenţe paralele.

 

 

 

Primul tip de competenţe, şi cel mai important, se referă la competenţele exclusive, care revin statului central şi în baza cărora acesta poate legifera în anumite domenii.

Noţiunea de "competenţă exclusivă" este reţinută în situaţia statelor federale, dar este greu de definit în cazul federaţiilor care au un sistem atipic de federalism, cum este Rusia. În ceea ce priveşte situaţia statelor regionale, în cazul Italiei Constituţia nu este explicită în materia competenţelor exclusive, iar în cazul Spaniei noţiunea de "competenţă exclusivă" are în vedere toate domeniile în care statul central se implică atât executiv, cât şi administrativ.

 

  

B I B L I O G R A F I E

 

   

· CRISTIAN IONESCU - Instituţii politice şi drept constituţional, Fundaţia "România de mâine", 1999;

· I.ALEXANDRU - Drept administrativ comparat, Ed. Lumina Lex, Bucureşti, 2000;

· N. DIACONU - Sistemul instituţional al Uniunii Europene, Ed. Lumina Lex, Bucureşti, 2001;

· H HANNUM - Autonomie, suveranitate şi autodeterminare, Ed.Paideia, 1997;

· E. POPA - Corelarea principiilor autonomiei locale cu alte principii de drept, Ed. Sero-Sot, Arad, 1998; Autonomie locală în România, Ed.AllBeck, Bucureşti, 1999;

· X. FREGE - Descentralizarea, Ed.Humanitas, Bucureşti, 1991;

· C. HAEGI - The Europe of Regions, Georg.edit., Geneva, 1995;

· ADRIAN NĂSTASE - Bătălia pentru viitor, Ed.New Open Media, 2000; 

· ADRIAN NĂSTASE - România şi viitorul Europei, RA Monitorul Oficial, 2001;

· C.L.POPESCU - Autonomia locală şi integrarea europeană, Ed.AllBeck, Bucureşti, 1999;

· Revista "Altera" nr.9/1999, Liga Pro Europa;

· Revista "Altera" nr. 10/1999, Liga Pro Europa;

· Revista "Altera" nr. 11/1999, Liga Pro Europa;

· State federale şi state regionale, Comisia de la Veneţia, Strasbourg, 6 octombrie 1997.

PAGE  
2

